मालेगांव ब्लास्ट केस में एनआईए की स्पेशल कोर्ट ने मंगलवार को कर्नल पुरोहित और साध्वी प्रज्ञा ठाकुर समेत सभी सात आरोपियों के खिलाफ आरोप तय किए। इन पर आतंकी गतिविधि और आईपीसी की धाराओं में हत्या और साजिश रचने का केस चलेगा। मामले की अगली सुनवाई 2 नवंबर को होगी। इससे पहले सोमवार को बॉम्बे हाईकोर्ट ने पुरोहित की याचिका पर आरोपियों के खिलाफ निचली अदालत द्वारा आरोप तय करने पर रोक लगाने से इनकार कर दिया था।एनआईए कोर्ट में सुनवाई के दौरान सभी आरोपी कोर्ट में मौजूद थे। इससे पहले बॉम्बे हाईकोर्ट के जस्टिस एसएस शिंदे और जस्टिस एएस गडकरी की एक पीठ सोमवार को पुरोहित की उस याचिका पर अगले महीने सुनवाई के लिए सहमत हो गई, जिसमें उन्होंने गैरकानूनी गतिविधियां कानून के तहत अपने अभियोजन को चुनौती दी है।